Xun Yu biezhuan

Xun Yu biezhuan 荀彧別傳 (Secondary Biography of Xun Yu) is a Chinese text about Han statesman and Cao Cao's advisor Xun Yu.

Description
Yu Fan lived from 164 to 233.

Not much is known about the Yu Fan biezhuan. The book is not mentioned in the Book of Sui, which could indicate that the book was no longer extant at that time.

Book of Wei 10 - Biography of Xun Yu
《彧別傳》載太祖表曰：「臣聞慮為功首，謀為賞本，野績不越廟堂，戰多不踰國勳. 是故典阜之錫，不後營丘，蕭何之土，先於平陽. 珍策重計，古今所尚. 侍中守尚書令彧，積德累行，少長無悔，遭世紛擾，懷忠念治. 臣自始舉義兵，周游征伐，與彧勠力同心，左右王略，發言授策，無施不效. 彧之功業，臣由以濟，用披浮雲，顯光日月. 陛下幸許，彧左右機近，忠恪祗順，如履薄冰，研精極銳，以撫庶事. 天下之定，彧之功也. 宜享高爵，以彰元勳. 」彧固辭無野戰之勞，不通太祖表. 太祖與彧書曰：「與君共事已來，立朝廷，君之相為匡弼，君之相為舉人，君之相為建計，君之相為密謀，亦以多矣. 夫功未必皆野戰也，願君勿讓. 」彧乃受.  《翻別傳》曰：太祖又表曰：「昔袁紹侵入郊甸，戰於官渡. 時兵少糧盡，圖欲還許，書與彧議，彧不聽臣. 建宜住之便，恢進討之規，更起臣心，易其愚慮，遂摧大逆，覆取其衆. 此彧覩勝敗之機，略不世出也. 及紹破敗，臣糧亦盡，以為河北未易圖也，欲南討劉表. 彧復止臣，陳其得失，臣用反斾，遂吞凶族，克平四州. 向使臣退於官渡，紹必鼓行而前，有傾覆之形，無克捷之勢. 後若南征，委棄兖、豫，利旣難要，將失本據. 彧之二策，以亡為存，以禍致福，謀殊功異，臣所不及也. 是以先帝貴指蹤之功，薄搏獲之賞；古人尚帷幄之規，下攻拔之捷. 前所賞錄，未副彧巍巍之勳，乞重平議，疇其戶邑. 」彧深辭讓，太祖報之曰：「君之策謀，非但所表二事. 前後謙沖，欲慕魯連先生乎？此聖人達節者所不貴也. 昔介子推有言『竊人之財，猶謂之盜』. 況君密謀安衆，光顯於孤者以百數乎！以二事相還而復辭之，何取謙亮之多邪！」太祖欲表彧為三公，彧使荀攸深讓，至于十數，太祖乃止.  《翻別傳》曰：彧自為尚書令，常以書陳事，臨薨，皆焚毀之，故奇策密謀不得盡聞也. 是時征役草創，制度多所興復，彧嘗言於太祖曰：「昔舜分命禹、稷、契、皐陶以揆庶績，教化征伐，並時而用. 及高祖之初，金革方殷，猶舉民能善教訓者，叔孫通習禮儀於戎旅之閒，世祖有投戈講藝、息馬論道之事，君子無終食之閒違仁. 今公外定武功，內興文學，使干戈戢睦，大道流行，國難方弭，六禮俱治，此姬旦宰周之所以速平也. 旣立德立功，而又兼立言，成仲尼述作之意；顯制度於當時，揚名於後世，豈不盛哉！若須武事畢而後制作，以稽治化，於事未敏. 宜集天下大才通儒，考論六經，刊定傳記，存古今之學，除其煩重，以一聖真，並隆禮學，漸敦教化，則王道兩濟. 」彧從容與太祖論治道，如此之類甚衆，太祖常嘉納之. 彧德行周備，非正道不用心，名重天下，莫不以為儀表，海內英儁咸宗焉. 司馬宣王常稱書傳遠事，吾自耳目所從聞見，逮百數十年間，賢才未有及荀令君者也. 前後所舉者，命世大才，邦邑則荀攸、鍾繇、陳羣，海內則司馬宣王，及引致當世知名郗慮、華歆、王朗、荀恱、杜襲、辛毗、趙儼之儔，終為卿相，以十數人. 取士不以一揆，戲志才、郭嘉等有負俗之譏，杜畿簡傲少文，皆以智策舉之，終各顯名. 荀攸後為魏尚書令，亦推賢進士. 太祖曰：「二荀令之論人，乆而益信，吾沒世不忘. 」鍾繇以為顏子旣沒，能備九德，不貳其過，唯荀彧然. 或問繇曰：「君雅重荀君，比之顏子，自以不及，可得聞乎？」曰：「夫明君師臣，其次友之. 以太祖之聦明，每有大事，常先諮之荀君，是則古師友之義也. 吾等受命而行，猶或不盡，相去顧不遠邪！」 